62016TJ0008_RES
Asia T-8/16
(julkaistu otteina)
Toshiba Samsung Storage Technology Corp. ja Toshiba Samsung Storage Technology Korea Corp.
vastaan
Euroopan komissio
Unionin yleisen tuomioistuimen tuomio (viides jaosto) 12.7.2019
Kilpailu – Kartellit tai muut yhteistoimintajärjestelyt – Optisten levyasemien markkinat – Päätös, jossa todetaan SEUT 101 artiklan ja ETA-sopimuksen 53 artiklan rikkominen – Kahden tietokonevalmistajan järjestämiin tarjouskilpailuihin liittyvät salaiset sopimukset – Olennaisten menettelymääräysten noudattamatta jättäminen ja puolustusoikeuksien loukkaaminen – Komission toimivalta – Rikkomisen maantieteellinen ulottuvuus – Yhtenä kokonaisuutena pidettävä jatkettu kilpailusääntöjen rikkominen – Hyvän hallinnon periaate – Sakkojen laskennasta annetut vuoden 2006 suuntaviivat
Kartellit tai muut yhteistoimintajärjestelyt – Sopimukset ja yhdenmukaistetut menettelytavat, jotka muodostavat yhtenä kokonaisuutena pidettävän kilpailusääntöjen rikkomisen – Käsite – Määrittelyperusteet – Samaan kilpailua rajoittavaan taloudelliseen päämäärään pyrkivien eri osapuolten noudattamien menettelytapojen kokonaisuus
(SEUT 101 artiklan 1 kohta)
(ks. 56–58 kohta)
Toimielinten säädökset, päätökset ja muut toimet – Perustelut – Perusteluvelvollisuuden laajuus – Kilpailusääntöjen soveltamisesta tehty päätös – Komission päätös, jossa todetaan kilpailusääntöjen rikkominen ja määrätään sakko
(SEUT 101 artiklan 1 kohta ja SEUT 296 artiklan 2 alakohta)
(ks. 81 kohta)
Kilpailu – Hallinnollinen menettely – Väitetiedoksianto – Väliaikaisuus – Välttämätön sisältö – Puolustautumisoikeuksien kunnioittaminen
(Neuvoston asetuksen N:o 1/2003 27 artiklan 1 kohta)
(ks. 157–160 kohta)
Kartellit tai muut yhteistoimintajärjestelyt – Kielto – Rikkominen – Sopimukset ja yhdenmukaistetut menettelytavat, jotka muodostavat yhtenä kokonaisuutena pidettävän kilpailusääntöjen rikkomisen – Yrityksen joutuminen vastuuseen koko rikkomisesta – Edellytykset – Kilpailusääntöjen vastaiset menettelytavat ja toiminnot, jotka kuuluvat kokonaissuunnitelmaan – Arviointi – Arviointiperusteet – Yhteinen tavoite, johon kaikki osallistujat pyrkivät – Moitittujen menettelytapojen ei tarvitse täydentää toisiaan
(SEUT 101 artiklan 1 kohta)
(ks. 205 ja 230 kohta)
Tiivistelmä
Tuomiossa Toshiba Samsung Storage Technology ja Toshiba Samsung Storage Technology Korea (T-8/16), joka julistettiin 12.7.2019, unionin yleinen tuomioistuin hylkäsi Toshiba Samsung Storage Technology Corp.:n ja sen tytäryhtiön Toshiba Samsung Storage Technology Korea Corp.:n (jäljempänä kantajat) vaatimuksen, jossa vaaditaan ensisijaisesti 21.10.2015 tehdyn komission päätöksen C (2015) 7135 final (
1
) kumoamista ja toissijaisesti niiden sakkojen alentamista, jotka niille määrättiin tällä päätöksellä optisten levyasemien tuotannon ja toimitusten alalla tapahtuneen kilpailusääntöjen rikkomisen vuoksi.
Ilmiannon perusteella aloitetun hallinnollisen tutkimuksen jälkeen komissio totesi, että kolmetoista yhtiötä oli osallistunut kartelliin optisten levyasemien markkinoilla. Riidanalaisen päätöksen mukaan komissio on osoittanut, että ainakin 23.6.2004–25.11.2008 tähän kiellettyyn kartelliin osallistuneet yhtiöt olivat yhdenmukaistaneet toimintansa niihin tarjouspyyntömenettelyihin nähden, jotka tietokoneiden valmistajat Dell ja Hewlett Packard olivat järjestäneet. Komission mukaan kyseessä olevat yhtiöt olivat pyrkineet samanaikaisten kahdenvälisten yhteydenpitojen verkoston avulla toimimaan siten, että optisten levyasemien hinnat jäävät korkeammiksi kuin mitä ne olisivat olleet ilman tätä kahdenvälistä yhteydenpitoa. Komissio määräsi näin ollen kantajille 41304000 euron sakon SEUT 101 artiklan ja ETA-sopimuksen 53 artiklan rikkomisesta.
Kantajat esittivät kanteensa tueksi useita kanneperusteita, jotka koskevat muun muassa olennaisten menettelymääräysten rikkomista ja puolustautumisoikeuksien loukkaamista sekä tosiseikkoja koskevia virheitä ja oikeudellisia virheitä kilpailusääntöjen rikkomisen maantieteellisen laajuuden määrittämisessä ja yhtenä kokonaisuutena pidettävän jatketun kilpailusääntöjen rikkomisen toteamisen yhteydessä.
Yhtenä kokonaisuutena pidettävän jatketun kilpailusääntöjen rikkomisen käsitteen osalta unionin yleinen tuomioistuin muistutti, että yhtenä kokonaisuutena pidettävä jatkettu kilpailusääntöjen rikkominen edellyttää samaan kilpailua rajoittavaan taloudelliseen päämäärään pyrkivien eri osapuolten noudattamien menettelytapojen kokonaisuutta. Näin ollen jo yhtenä kokonaisuutena pidettävän jatketun kilpailusääntöjen rikkomisen käsitteestä seuraa, että tällainen rikkominen edellyttää ”menettelytapojen tai rikkomisten kokonaisuutta”. Kantajat eivät siis voineet väittää, että komissio olisi sisällyttänyt riidanalaisessa päätöksessä ylimääräisen oikeudellisen luonnehdinnan, kun se totesi väitetiedoksiannossa todetun yhtenä kokonaisuutena pidettävän jatketun rikkomisen lisäksi, että se koostui useista ”erillisistä rikkomisista”, koska juuri nämä eri kilpailua rajoittavat menettelytavat muodostivat kyseisen yhtenä kokonaisuutena pidettävän rikkomisen.
Unionin yleinen tuomioistuin katsoi lisäksi, että se, että kartellin tietyt piirteet, erityisesti uusien osallistujien sisällyttäminen, niiden lukumäärän väheneminen tai kartellin laajentuminen siten, että se käsitti myös Hewlett Packardin, olivat kehittyneet ajan myötä, ei voi estää komissiota luokittelemasta kartellia yhtenä kokonaisuutena pidettäväksi jatketuksi kilpailusääntöjen rikkomiseksi, koska kartellin tavoite oli pysynyt muuttumattomana.
(
1
)	SEUT 101 artiklan ja ETA-sopimuksen 53 artiklan mukaisesta menettelystä (asia AT.39639 – Optiset levyasemat) 21.10.2015 tehty komission päätös C (2015) 7135 final.